وہ نازنین ادا میں اعجاز ہے سراپا ولی محمد ولی غزلیں
وہ نازنیں ادا میں اعجاز ہے سراپا 
خوبی میں گل رخاں سوں ممتاز ہے سراپا 
اے شوخ تجھ نین میں دیکھا نگاہ کر کر 
عاشق کے مارنے کا انداز ہے سراپا 
جگ کے ادا شناساں ہے جن کی فکر عالی 
تجھ قد کوں دیکھ بولے یو ناز ہے سراپا 
کیوں ہو سکیں جگت کے دل بر ترے برابر 
تو حسن ہور ادا میں اعجاز ہے سراپا 
گاہے اے عیسوی دم یک بات لطف سوں کر 
جاں بخش مجھ کو تیرا آواز ہے سراپا 
مجھ پر ولیؔ ہمیشہ دل دار مہرباں ہے 
ہر چند حسب ظاہر طناز ہے سراپا